CELEX: 62001CC0177
Language: da
Date: 2002-03-21
Title: Forslag til afgørelse fra generaladvokat Geelhoed fremsat den 21. marts 2002. # Kommissionen for De Europæiske Fællesskaber mod Den Franske Republik. # Traktatbrud - artikel 4 og 11 i direktiv 96/59/EF om bortskaffelse af polychlorbiphenyler og polychlorterphenyler (PCB/PCT). # Sag C-177/01.

Vigtig juridisk meddelelse

|

62001C0177

Forslag til afgørelse fra generaladvokat Geelhoed fremsat den 21. marts 2002.  -  Kommissionen for De Europæiske Fællesskaber mod Den Franske Republik.  -  Traktatbrud - artikel 4 og 11 i direktiv 96/59/EF om bortskaffelse af polychlorbiphenyler og polychlorterphenyler (PCB/PCT).  -  Sag C-177/01.  

Samling af Afgørelser 2002 side I-05137

Generaladvokatens forslag til afgørelse

1. I denne sag har Kommissionen for De Europæiske Fællesskaber nedlagt påstand om, at det fastslås, at Den Franske Republik ikke inden for den fastsatte frist har udarbejdet og meddelt Kommissionen de bestemmelser, som er nødvendige med henblik på en fuldstændig gennemførelse af Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) . Gennemførelsesfristen i direktivets artikel 12 udløb den 16. marts 1998.2. I henhold til direktivets artikel 1 er dets formål en indbyrdes tilnærmelse af medlemsstaternes lovgivning om kontrolleret bortskaffelse af PCB, dekontaminering eller bortskaffelse af apparater indeholdende PCB og/eller bortskaffelse af brugte PCB med henblik på deres fuldstændige bortskaffelse på grundlag af direktivets bestemmelser.3. Ifølge artikel 3 træffer medlemsstaterne de nødvendige foranstaltninger for snarest muligt at sikre bortskaffelse af brugte PCB og dekontaminering eller bortskaffelse af PCB og apparater indeholdende PCB. Hvad angår apparater og PCB indeholdt deri, som optages i en fortegnelse i overensstemmelse med artikel 4, stk. 1, skal dekontamineringen og/eller bortskaffelsen ske senest ved udgangen af 2010.4. Artikel 4, stk. 1, bestemmer, at medlemsstaterne skal sørge for, at der udarbejdes fortegnelser over apparater med et PCB-indhold på mere end 5 dm3, og senest den 16. september 1999 tilsende Kommissionen en sammenfatning af disse fortegnelser.5. I henhold til artikel 6, stk. 3, skal apparater indeholdende PCB, som ikke skal optages i en fortegnelse i overensstemmelse med artikel 4, stk. 1, og som indgår i et andet apparat, fjernes og indsamles separat, når sidstnævnte apparat tages ud af brug, genvindes eller bortskaffes. Ifølge artikel 11 skulle medlemsstaterne inden den 16. september 1999 opstille en plan for dekontaminering og/eller bortskaffelse af apparater, der er optaget i fortegnelserne, og de heri indeholdte PCB, samt en skitseret plan for indsamling og efterfølgende bortskaffelse af de i artikel 6, stk. 3, nævnte apparater. Medlemsstaterne skulle straks underrette Kommissionen om disse programmer og skitserede planer.6. De franske myndigheder har til Kommissionen fremsendt dekret nr. 2001-63 af 18. januar 2001 , der fastsætter en procedure for udarbejdelse af en national fortegnelse over apparater med et PCB-indhold på mere end 5 dm3, som skal udgøre grundlaget for den nationale plan for dekontaminering eller bortskaffelse af de apparater, der er optaget i fortegnelsen. Denne plan skal senere udarbejdes. Den 13. februar 2001 blev der udstedt en bekendtgørelse om dekretets gennemførelse, hvorefter ejere af apparater indeholdende PCB er forpligtet til at indberette disse til de kompetente myndigheder.7. Det er Kommissionens opfattelse, at direktiv 96/59 ikke er blevet fuldstændigt gennemført i fransk ret. Den har for det første gjort gældende, at indførelsen af en procedure for udarbejdelse af en national fortegnelse ikke medfører, at den kan frafalde klagepunktet om, at Den Franske Republik ikke har meddelt den i direktivets artikel 4, stk. 1, omhandlede sammenfatning af fortegnelserne. For det andet har den gjort gældende, at udstedelsen af dekretet ikke er tilstrækkelig til, at Kommissionen kan frafalde klagepunktet om, at Den Franske Republik hverken har opstillet en plan for dekontaminering og/eller bortskaffelse af kontaminerede apparater eller en skitseret plan for indsamling og efterfølgende bortskaffelse af de apparater, der ikke er optaget i fortegnelserne, således som krævet i henhold til direktivets artikel 11.8. Den franske regering har ikke bestridt Kommissionens klagepunkter. Den har henvist til, at udarbejdelsen af en procedure for opfyldelse af de i direktivets artikel 4 og artikel 11 beskrevne forpligtelser har taget længere tid end forudset, og at tekniske hindringer i forbindelse med edb-systemet har medført yderligere forsinkelser.Forslag til afgørelse9. Jeg foreslår derfor, at Domstolen:- fastslår, at Den Franske Republik har tilsidesat de forpligtelser, som påhviler den i henhold til artikel 4 og 11 i Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT), idet den ikke har tilsendt Kommissionen en sammenfatning af fortegnelserne over apparater med et PCB-indhold på mere end 5 dm3, en plan for dekontaminering og/eller bortskaffelse af apparater, der er optaget i fortegnelserne, og de deri indeholdte PCB, samt en skitseret plan for indsamling og efterfølgende bortskaffelse af de i direktivets artikel 6, stk. 3, nævnte apparater, som ikke skal optages i fortegnelser efter artikel 4, stk. 1- tilpligter Den Franske Republik at betale sagens omkostninger.